"ดร.โกร่ง" ฟันธงลดดอกเบี้ยสกัดทุนไหลเข้า
ประธานแบงก์ชาติ เสนอลดดอกเบี้ยสกัดเงินทุนไหลเข้า ชี้เป็นทางเดียวที่จะรอดจากเงินทุนไหลท่วม
30 ม.ค. 2556

ประธานแบงก์ชาติ เสนอลดดอกเบี้ยสกัดเงินทุนไหลเข้า ชี้เป็นทางเดียวที่จะรอดจากเงินทุนไหลท่วม
นายวีรพงษ์ รามางกูร ประธานคณะกรรมการธนาคารแห่งประเทศไทย (บอร์ด ธปท.) กล่าวปาฐกถาพิเศษหัวข้อ "Thailand's Economic Outlook 2013" ที่สมาคมส่งเสริมสถาบันกรรมการบริษัทไทย (IOD) จัดขึ้นว่า ขณะนี้มาตรการกระตุ้นและอัดฉีดเงินเข้าสู่ระบบเศรษฐกิจจากสหรัฐ ยุโรป และญี่ปุ่น ได้สร้างความกังวลต่อปัญหาเงินร้อนที่เข้ามาลงทุนในตลาดหุ้น และตลาดตราสารหนี้ของไทยอย่างร้อนแรง ทั้งที่ปัจจัยพื้นฐานในประเทศ ผลประกอบการบริษัทจดทะเบียนไม่เปลี่ยนแปลง แต่หุ้นปรับตัวขึ้นสูง สะท้อนว่าเงินทุนไหลเข้ามาเก็งกำไร  ทำให้เงินบาทแข็งค่าขึ้น และอาจสร้างปัญหาฟองสบู่ในตลาดเงิน รวมถึงอาจลุกลามสร้างปัญหาต่อไปในภาคอสังหาริมทรัพย์ต่อ
"ตอนนี้ช่วงนี้ทุกคนห่วงปัญหานี้ เมื่อเช้ารัฐบาลก็ประชุม แต่ไม่มีใครพูดถึงการแก้ปัญหาที่ตรงจุด การจะแก้ปัญหาเงินทุนไหลเข้าต้องแก้ให้ตรงกับปัญหา ตอนนี้ประเทศต่างๆปล่อยสภาพคล่องท่วมโลก ดอกเบี้ยสหรัฐต่ำ 0.25% ยุโรป ญี่ปุ่นก็ต่ำ แต่ดอกเบี้ยเราสูงโต่ง 2.75% อยู่คนเดียว เป็นจุดหนึ่งที่เงินไหลเข้า ผมว่าถ้าดอกเบี้ยเรากับสหรัฐต่างกันขนาดนี้การไหลเข้าของเงินจะเอาไม่อยู่ ฟองสบู่ในตลาดทุนจะยิ่งเพิ่มขึ้น จะให้ธปท.แทรกแซงคงทำได้ไม่มาก ผมว่าวิธีการที่หยุดเงินทุนระยะสั้นไหลเข้าเห็นจะมีอยู่ทางเดียว คือ ต้องลดดอกเบี้ยลง เพื่อสกัดเงินทุนไหลเข้า" นายวีรพงษ์กล่าว
นายวีรพงษ์ กล่าวว่า ส่วนที่มีการหารือผลกระทบส่งออกหรือเอสเอ็มอี ผมไม่เห็นมีไครเสนอ ให้แก้ปัญหาบาทอ่อนเลย มีแต่เสนอให้เงินไหลออก ซึ่งผมว่าเป็นการแก้ปัญหาไม่ตรงจุด เป็นยาลม ยาดม ยาหม่อง มากกว่า